作者:盧照鄰
標題:贈益府群官
內容:一鳥自北燕，飛來向西蜀。單棲劍門上，獨舞岷山足。昂藏多古貌，哀怨有新曲。群鳳從之遊，問之何所欲。答言寒鄉子，飄颻萬餘裡。不息惡木枝，不飲盜泉水。常思稻粱遇，願棲梧桐樹。智者不我邀，愚夫餘不顧。所以成獨立，耿耿歲雲暮。日夕苦風霜，思歸赴洛陽。羽翮毛衣短，關山道路長。明月流客思，白雲迷故鄉。誰能借風便，一舉淩蒼蒼。